b'\n_START_ARTICLE_\nAlabama-ekspeditionen 1909-12\n_START_PARAGRAPH_\nAlabama-ekspeditionen (1909\xe2\x80\x931912) var en dansk unds\xc3\xa6tningsekspedition til Nord\xc3\xb8stgr\xc3\xb8nland og et fors\xc3\xb8g p\xc3\xa5 at finde savnede og omkomne medlemmer fra Danmark-ekspeditionen. Ekspeditionen var ledet af den danske polarforsker Ejnar Mikkelsen. Navnet p\xc3\xa5 ekspeditionen kom af navnet p\xc3\xa5 skibet, som blev k\xc3\xb8bt i Norge og brugt under fors\xc3\xb8get._NEWLINE_Under en sl\xc3\xa6derejse p\xc3\xa5 denne ekspeditionen fandt Mikkelsen dagb\xc3\xb8gerne for Ludvig Mylius-Erichsen. Ekspeditionens skib forliste, hvilket f\xc3\xb8rte til, at han og Iver P. Iversen m\xc3\xa5tte vente i ca. to og et halvt \xc3\xa5r f\xc3\xb8r, de blev bjerget af norske hvalfangere, den \xc3\xb8vrige bes\xc3\xa6tning var taget hjem med norske s\xc3\xa6lfangere.\n_START_SECTION_\nBaggrund\n_START_PARAGRAPH_\nEfterretningen om de 3 gr\xc3\xb8nlandsforskeres tragiske d\xc3\xb8d gjorde et st\xc3\xa6rkt indtryk i Danmark. Gennem J\xc3\xb8rgen Br\xc3\xb8nlund\xe2\x80\x99s dagbog og Niels Peter H\xc3\xb8eg Hagens kortskitser var man vel i stand til nogenlunde at konstruere Mylius-Erichsen\xe2\x80\x99s rejse, men alle de \xc3\xb8vrige p\xc3\xa5 rejsen f\xc3\xb8rte dagb\xc3\xb8ger med resultatet af deres unders\xc3\xb8gelser og observationer savnedes, man t\xc3\xa6nkte sig, at de forulykkede fra et sted i Danmarks-Fjorden havde fors\xc3\xb8gt at rejse hjem over indlandsisen for at undg\xc3\xa5 at blive standset af \xc3\xa5bent vand langs kysterne, og at de muligvis havde v\xc3\xa6ret tvunget til at deponere en stor del af bagagen p\xc3\xa5 det sted, hvor de m\xc3\xa5tte stige op p\xc3\xa5 indlandsisen. Kaptajn Ejnar Mikkelsen, som tidligere havde foretaget flere arktiske rejser b\xc3\xa5de til Gr\xc3\xb8nland og det nordamerikanske fastland, udkastede da den plan at foretage en rejse til Danmarks-Fjorden, for muligvis at finde de savnede oplysninger. Med den lille motorslup Alabama forlod han K\xc3\xb8benhavn 20. juni 1909 med en bes\xc3\xa6tning p\xc3\xa5 i alt 7 mand, anl\xc3\xb8b F\xc3\xa6r\xc3\xb8erne for at overtage ca. 50 gr\xc3\xb8nlandske hunde, som var dirigeret dertil fra de danske kolonier. P\xc3\xa5 rejsen fra Gr\xc3\xb8nland havde de haft h\xc3\xa5rdt vejr, og hen imod halvdelen af hundene var d\xc3\xb8de, mens resten var i en ynkelig forfatning. Efter telegrafisk forhandling med komiteen i K\xc3\xb8benhavn fik de tilladelse til at anl\xc3\xb8be Angmagsalik og der indk\xc3\xb8be s\xc3\xa5 mange hunde, som kunne undv\xc3\xa6res. I slutningen af juli kom de hertil og fik indsamlet 47 hunde, hvor efter de, via Island, hvor deres maskinist, der var blevet syg, blev ombyttet med maskinist Iversen fra det danske stationsskib, satte ind i isen og kom til land p\xc3\xa5 \xc3\xb8stkysten af Gr\xc3\xb8nland ved Shannon-\xc3\xb8en p\xc3\xa5 ca. 75 br. Fors\xc3\xb8g p\xc3\xa5 at komme l\xc3\xa6ngere nord p\xc3\xa5 mislykkedes, og skibet fort\xc3\xb8jedes derfor i Alabama Havn ved \xc3\xb8ens nordende. Rejsen nord p\xc3\xa5 blev herved betydelig forl\xc3\xa6nget, idet der var 170 km til Danmarkshavn, hvor Danmarksekspeditionen havde overvintret.\n_START_SECTION_\nF\xc3\xb8rste sl\xc3\xa6derejse\n_START_PARAGRAPH_\nSamme efter\xc3\xa5r foretoges en m\xc3\xb8jsommelig sl\xc3\xa6derejse langs kysten op til det sted, hvor J\xc3\xb8rgen Br\xc3\xb8nlunds lig var begravet. Stedet blev fundet og unders\xc3\xb8gt, men alle efters\xc3\xb8gninger efter de \xc3\xb8vrige omkomne var forg\xc3\xa6ves. Efter al sandsynlighed har deres sidste teltplads v\xc3\xa6ret p\xc3\xa5 havisen, som senere er brudt op og drevet bort med str\xc3\xb8mmen. 17. december kom de tilbage til Alabama, efter i 84 dage at have tilbagelagt 900 km over et meget vanskeligt terr\xc3\xa6n, og for en stor del i den m\xc3\xb8rke tid, hvor solen ikke var over horisonten. De drog ud med 21 hunde, men kom tilbage med kun 7; de \xc3\xb8vrige havde m\xc3\xa5ttet bukke under for rejsens besv\xc3\xa6rligheder.\n_START_SECTION_\nHovedekspeditionen\n_START_PARAGRAPH_\nHovedekspeditionen til Danmarks-Fjorden afgik 3. marts 1910. Den bestod af to mand, Mikkelsen og maskinist Iversen, og et hj\xc3\xa6lpeparti p\xc3\xa5 tre mand under ledelse af ekspeditionens n\xc3\xa6stkommanderende, premierl\xc3\xb8jtnant Laub med tilsammen 21 hunde. Den vejl\xc3\xa6ngde, der skulle tilbagel\xc3\xa6gges, inden hovedekspeditionen kom tilbage til Alabama Havn, var ca. 1.900 km (som fra K\xc3\xb8benhavn til Messina) med vished om ikke at tr\xc3\xa6ffe et levende menneske undervejs, alt m\xc3\xa5tte de f\xc3\xb8re med sig med undtagelse af den forsyning, de kunne vente at finde i de fra Danmarks-Ekspeditionen udlagte depoter, og det vildt, de kunne nedl\xc3\xa6gge undervejs. Det var overhovedet en af de dristigste ekspeditioner, der nogen sinde er iv\xc3\xa6rksat. Vejen gik over kystisen ind til bunden af Dove-Bugten (76%\xc2\xb0 Br.). Her gik den op over indlandsisen gennem Storstr\xc3\xb8mmen. P\xc3\xa5 77/4\xc2\xb0 Br. skiltes hj\xc3\xa6lpeekspeditionen under Laub fra hovedekspeditionen. Laub foretog en sl\xc3\xa6derejse langs nord- og nordvestsiden af Dronning Louise\xe2\x80\x99s Land, optog kort over denne str\xc3\xa6kning og vendte der efter tilbage til Danmarkshavn til Alabama. Ved ankomsten her 23. maj modtog man den triste efterretning, at Alabama var sprunget l\xc3\xa6k og sunket allerede 13. marts. De to af ekspeditionens medlemmer, der var blevet tilbage ved skibet, havde bjerget i land fra vraget, hvad de kunne, de havde bygget et midlertidigt telt i land, og man gik nu i gang med, af det t\xc3\xb8mmer, der kunne reddes fra skibet, at bygge et hus til eventuel vinterbolig. I den ordre, n\xc3\xa6stkommanderende havde modtaget fra lederen, stod, at man skulle afvente hans tilbagekomst indtil 1. august. Da han, hvis omst\xc3\xa6ndighederne viste sig gunstige, ville s\xc3\xb8ge gennem den formodede Peary-kanal til vestkysten, og der s\xc3\xb8ge forbindelse med polareskimoerne. Situationen var jo alt andet end lystelig; retr\xc3\xa6ten hjem efter var ask\xc3\xa5ret, og man kunne kun n\xc3\xa6re et svagt h\xc3\xa5b om, at et eller andet fangstfart\xc3\xb8j tilf\xc3\xa6ldigvis skulle komme ind til kysten og tage dem op. Dette h\xc3\xa5b gik i opfyldelse, 27. juli fik de forbindelse med den norske galease 7. Juni af Aalesund, der havde overvintret ved Germania Havn p\xc3\xa5 Sabine-\xc3\xb8en for at jage bj\xc3\xb8rne og r\xc3\xa6ve. Denne optog nu de 5 tilstedev\xc3\xa6rende medlemmer, og da den aftalte frist for hovedekspeditionens tilbagekomst var udl\xc3\xb8bet, afgik de 7. august og kom ind til Aalesund i Norge 15. august._NEWLINE_Hovedekspeditionen arbejdede sig med 15 hunde frem over indlandsisen, kortlagde en del nunatakker og kom 13. maj til land ved enden af en ved bunden af Danmarks-Fjorden liggende stor s\xc3\xb8. P\xc3\xa5 vestsiden af Danmarks-Fjorden (81\xc2\xb0 25\xe2\x80\x99 br.) fandt de en rapport fra Mylius-Erichsen, skrevet 12. september 1907, der berettede, at de i fjorden havde haft en god jagt, og efter, at fjordisen var blevet sikker, havde opgivet tanken om at g\xc3\xa5 over indlandsisen, men tiltr\xc3\xa5dte tilbagevejen langs yderkysten. Flere steder fandt de tydelige fodspor, teltpladser og andre efterladenskaber, og i en varde noget l\xc3\xa6ngere ude i fjorden en beretning, hvoraf det fremgik, at Mylius-Erichsen havde konstateret, at Peary-kanalen ikke eksisterer. Dermed m\xc3\xa5tte Mikkelsen opgive al tanke om at s\xc3\xb8ge forbindelse med polareskimoerne. Hjemrejsen blev lagt uden om Nordostrundingen og ned langs kysten. Det viste sig, at Mylius-Erichsen havde v\xc3\xa6ret ved et depot, der var udlagt i n\xc3\xa6rheden af Nordostrundingen, men ikke ved de sydligere depoter p\xc3\xa5 Amdrup Land (80\xc2\xb0 br.). Alt taler derfor for, at Mylius-Erichsen p\xc3\xa5 grund af \xc3\xa5bent vand har m\xc3\xa5ttet s\xc3\xb8ge op p\xc3\xa5 indlandsisen nord for dette sted, og at han derfra har arbejdet sig ned til Lambert\xe2\x80\x99s Land, hvor de alle tre er omkomne af sult og udmattelse.\n_START_SECTION_\nHjemrejsen\n_START_PARAGRAPH_\nEjnar Mikkelsen\xe2\x80\x99s hjemrejse var i h\xc3\xb8jeste grad besv\xc3\xa6rlig og vanskelig. Flere steder m\xc3\xa5tte de standse p\xc3\xa5 grund af sygdom og mangel p\xc3\xa5 proviant, for ved jagt at skaffe det n\xc3\xb8dvendige til livets ophold. 18. august, noget syd for Br\xc3\xb8nlund\xe2\x80\x99s grav, m\xc3\xa5tte de slagte den sidste hund og der efter selv tr\xc3\xa6kke sl\xc3\xa6den hele resten af vejen over is med store dybe revner med \xc3\xa5bent vand. Fremgangen var ringe, og i sk\xc3\xa6rfjorden (77\xc2\xb0 br.) tvang \xc3\xa5bent vand dem til at efterlade sl\xc3\xa6de, dagb\xc3\xb8ger og udrustning, for til fods over landet at n\xc3\xa5 Danmarkshavn. De n\xc3\xa5ede denne 18. september fuldst\xc3\xa6ndig udmattede og afkr\xc3\xa6ftede, uden proviant. Af det derv\xc3\xa6rende depot fik de dannet sig en ny udrustning med sl\xc3\xa6de og s\xc3\xa5 videre. Et fors\xc3\xb8g p\xc3\xa5 at hente dagb\xc3\xb8gerne i sk\xc3\xa6rfjorden m\xc3\xa5tte opgives p\xc3\xa5 grund af afkr\xc3\xa6ftelse, og f\xc3\xb8rst 5. november var de i stand til at rejse videre. 25. november n\xc3\xa5ede de Alabama Havn, fandt skibet sunket og kammeraterne borte, men tillige det hus, som de havde bygget til dem, og rigelig forsyning med proviant med mere. Taget p\xc3\xa5 huset var delvis \xc3\xb8delagt af storm, s\xc3\xa5 at huset var fuldt af sne, ved at fjerne dette, har de rimeligvis bortkastet den rapport, som Laub havde efterladt, s\xc3\xa5 de var uvidende om deres kammeraters sk\xc3\xa6bne, indtil de \xc3\xa5ret efter, 1911, ved et bes\xc3\xb8g p\xc3\xa5 et sydligere liggende depot, fandt efterretninger fra dem.\n_START_SECTION_\nSidste fors\xc3\xb8g\n_START_PARAGRAPH_\nEfter overvintring i huset ved Alabama Havn foretog de to udholdende m\xc3\xa6nd endnu engang \xe2\x80\x94 fra 24. april til 6. juni 1911 \xe2\x80\x94 den lange rejse til fods op til sk\xc3\xa6rfjorden for at hente de efterladte sager. Sommeren gik, men der kom intet skib. November 1911 flyttede de ned til et \xc3\xa6ldre amerikanske depot p\xc3\xa5 Bass Rock, hvor de endnu engang overvintrede, og endelig 19. juli 1912 blev de optaget af den norske damper Sj\xc3\xb8blomsten, 7 dage f\xc3\xb8r den gr\xc3\xb8nlandske handels damper Godthaab anl\xc3\xb8b pladsen for at bringe dem unds\xc3\xa6tning. Sj\xc3\xb8blomsten bragte dem til Aalesund i Norge, hvor de ankom 28. juli 1912, efter et 3-\xc3\xa5rigt ophold i Gr\xc3\xb8nland under utrolige savn og lidelser, hvor de har udvist en udholdenhed og modstandskraft, som alle m\xc3\xa5tte beundre.'